text: Flere handicappede får jobs
  16 august 2011 kl. 10.35
  Ungdomsledigheden stiger, men til gengæld er der flere mennesker med psykiske handicap, der får arbejde.
  I 2008 havde 22 procent i den gruppe arbejde, men beskæftigelsen steg i 2010 til 31 procent, viser rapporten "Handicap og beskæftigelse" fra SFI, Det Nationale Forskningscenter for Velfærd.
  Undersøgelsen viser, at der er flest handicappede i Region Syddanmark.
  Her svarer 18,3 procent af de adspurgte, at de har et handicap eller et længerevarende helbredsproblem. På Sjælland ligger denne andel på kun 14,7 procent.
  Beskæftigelsesminister Inger Støjberg (V) glæder sig over udviklingen for denne særlige handicapgruppe:
  - Personer med psykiske handicap må ikke lades i stikken. Det er afgørende, at de har kontakt med arbejdspladsen. Arbejde kan være en vej til at få det bedre ved psykisk sygdom. Det viser forskning, siger ministeren.
  Flere med psykiske handicap er kommet i arbejde i forhold til folk med andre typer handicap. 
  Rapporten viser, at andelen af folk i arbejde med psykiske handicap steg fra 22 til 31 procent på kun to år.
  Folk med psykiske handicap arbejder dog stadig væsentlig mindre end gruppen af folk med andre handicap.
  